Novčane pošiljke imigranata veće od ukupne pomoći za razvoj
Ove godine će imigranti u zemlje u razvoju poslati 440 milijardi dolara, što je tri puta više nego ukupna medjunarodna pomoć.
Svjetska banka je izvjestila da, nakon velikog pada tokom ekonomske recesije, ponovo raste količina novca koju imigranti šalju u zemlje porijekla, prije svega kao pomoć preostalim članovima porodice. Za neke porodice u zemljama u razvoju novac koji stiže od rodjaka u inostranstvu je ključ opstanka. Iz Svjetske banke kažu da takve novčane pošiljke ponovo rastu nakon oštrog pada prošle godine. Hans Timmer je direktor Razvojnog programa Svjetske banke: "Važna prednost tih novčanih doznaka je što direktno idu porodicama kojima je, u većini slučajeva, pomoć neophodna." Širom svijeta očekuje se da će ove godine novčane pošiljke dostići 440 milijardi dolara, što je 25 milijardi više nego lani. Oko tri četvrtine će direktno otići u zemlje u razvoju. Hans Timmer kaže da je... "to veoma važno zbog samog iznosa novca. To je oko 325 milijardi dolara za zemlje u razvoju. To je tri puta više nego ukupna medjunarodna pomoć za razvoj. I to je gotovo jednako ukupnim inostranim ulaganjima u zemlje u razvoju." Očekuje se da će količina novca kojeg imigranti šalju nazad u zemlje u razvoju dostići 370 milijardi dolara do 2012. Do sada, najviše novčanih pošiljki dolazi porodicama u subsaharskoj Africi, zatim u Indiji, Kini, Meksiku i Filipinima. "I to znači da te porodice imaju dodatne prihode koje mogu koristiti za školovanje svoje djece, za otvaranje malih businessa. Oni, takodjer, mogu otvoriti bankovne račune jer imaju inostrani novac", kaže Hans Timmer. Uprkos znacima globalnog ekonomskog oporavka, u Svjetskoj banci kažu da nesigurnost na monetarnom tržištu i smanjivanje broja useljenika širom svijeta još uvijek predstavlja značajan rizik za primaoce novčanih pošiljki od rodjaka iz inostranstva. Većina tog novca dolazi od ljudi koji žive u Sjedinjenim Državama, Saudijskoj Arabiji, Švicarskoj i Njemačkoj.